L-Ewwel Pitazz – Paragrafi 351-360 O Alla ħanin tiegħi, kemm hi ħaġa ħelwa li tbati għalik, tbati fl-irkejjen l-iżjed sigrieti tal-qalb, fl-iktar moħba li taqbad bħal sagrifiċċju li ħadd ma jintebaħ bih, safi bħal kristall, bla ebda faraġ jew kumpassjoni. L-ispirtu tiegħi jaqbad bi mħabba attiva. Ma nħalix ħin noħlom. Nieħu kull waqt wieħed wieħed kif jiġi, għax din hi ħaġa li jien nista' nagħmilha. L-imgħoddi mhux tiegħi; il-ġejjieni mhux tiegħi, b'ruħi kollha nipprova nagħmel użu mill-waqt ta' issa. 4 ta' Jannar 1935. L-ewwel laqgħa tal-kapitlu ta' Madre Borgia Fil-Kapitlu, Madre (Borgia) saħqet fuq il-ħtieġa ta' ħajja ta' fidi u fedelta' fl-affarijiet żgħar. F'nofs il-kapitlu, jiena smajt dan il-kliem: Jiena nixtieq li intom, ilkoll kemm intom, ikollkom iktar fidi fil-preżent. Kemm ikun kbir il-ferħ Tiegħi meta nara l-fedelta' tal-għarusa Tiegħi fl-iċken affarijiet. Imbagħad ħarist lejn il-kurċifiss u rajt ras Ġesu' qegħda tħares lejn ir-reffetorju, u xofftejh jiċċaqalqu. Meta għidt lill-Madre Superjura b'din il-ħaġa hija wieġbet, "Qed tara, Sor, kif Ġesu' jrid li ħajjitna tkun ħajja ta' fidi." Meta l-Madre ħarġet biex tmur il-kappella u jiena bqajt hemm biex nirranġa l-kamra smajt dan il-kliem: Għid lis-sorijiet kollha li Jiena rrid li huma jgħixu fl-ispirtu ta' fidi lejn is-superjuri fil-preżent. Jiena tlabt lill-konfessur tiegħi jeħlisni minn dan id-dmir. Filwaqt li kont qiegħda nitkellem ma' persuna li kellha tpinġi x-xbieha, imma għal xi raġunijiet ma kenitx qiegħda tpittriha, smajt din il-vuċi ġewwa ruħi: Irridha tkun iktar ubbidjenti. Jiena fhimt li l-isforzi tagħna, kbar kemm ikunu kbar, ma jkunux jogħġbu lil Alla jekk ma jkollhomx is-siġill tal-ubbidjenza; qiegħda nitkellem dwar ruħ reliġjuża. O Alla tiegħi, kemm hi ħaġa faċli li wieħed ikun jaf ir-rieda Tiegħek fil-kunvent! Aħna r-reliġjużi għandna r-rieda ta' Alla ċara quddiem għajnejna minn filgħodu sa filgħaxija, u f'waqtiet ta' dubju għandna s-superjuri tagħna li Alla jitkellem permezz tagħhom. 1934-1935. Lejlet l-Aħħar tas-Sena. Kelli l-permess li ma mmurx norqod, imma li noqgħod nitlob fil-kappella. Waħda mis-sorijet kienet talbitni noffri siegħa adorazzjoni għaliha. Jiena aċċettajt, u tlabt għaliha għal siegħa. Waqt din is-siegħa, Alla tani x'nifhem kemm din ir-ruħ kienet tassew togħġbu. Offrejt it-tieni siegħa tal-adorazzjoni għall-konverżjoni tal-midinbin, u b'mod speċjali ppruvajt noffri riparazzjoni lil Alla għall-insulti li Hu kien qiegħed iġarrab kontrieh f'dak l-istess waqt. Kemm jiġi offiż Alla! Offrejt it-tielet siegħa għad-direttur spiritwali tiegħi. Tlabt għalih bil-ħerqa sabiex huwa jkollu d-dawl f'ħaġa partikolari. Sa fl-aħħar daqq nofs il-lejl, l-aħħar siegħa tas-sena. Spiċċajtha f'isem is-Santissma Trinita', u bdejt ukoll l-ewwel siegħa tas-Sena l-Ġdida f'isem is-Santissma Trinita'. Tlabt lil kull wieħed mit-Tliet Persuni iberkuni u, b'fiduċja kbira, bdejt inħares 'il quddiem lejn is-Sena l-Ġdida li żgur ma kenitx ser tkun nieqsa mit-tbatija. Ostja Mqaddsa, li Fik hemm it-testment tal-ħniena ta' Alla għalina, u l-aktar għall-imsejkna midinbin. Ostja Mqaddsa, li Fik hemm il-Ġisem u d-Demm tal-Mulej Ġesu' bħala prova ta' ħniena bla qies għalina, u l-aktar għall-imskejkna midinbin. Ostja Mqaddsa, li Fik hemm il-ħajja eterna u ħniena bla qies, li jingħataw lilna b'ubbidjenza u l-aktar lill-imsejkna midinbin. Ostja Mqaddsa, li Fik hemm il-ħniena tal-Missier, tal-Iben, u tal-Ispirtu s-Santu għalina, u l-aktar għall-imsejkna midinbin. Ostja Mqaddsa, li Fik hemm il-prezz bla qies ta' ħniena li jpatti għad-djun tagħna kollha, u l-aktar għall-imsejkna midinbin. Ostja Mqaddsa, li fiha tinsab l-għajn tal-ilma ħaj li joħroġ mill-ħniena Tiegħek bla tarf għalina, u speċjalment għall-midinbin imsejkna. Ostja Mqaddsa, li Fik hemm in-nar ta' mħabba l-iżjed safja li toħroġ minn ħdan il-Missier Etern, bħallikieku minn għajn, għalina u l-aktar għall-imsejkna midinbin. Ostja Mqaddsa, li Fik hemm il-mediċina għall-mard tagħna kollu, ħierġa mill-ħniena bla qies bħallikieku minn għajn, għalina u l-aktar għall-imsejkna midinbin. Ostja Mqaddsa, li Fik hemm l-għaqda ta' Alla magħna permezz tal-ħniena bla qies Tiegħu għalina, u l-aktar għall-imsejkna midinbin. Ostja Mqaddsa, li Fik hemm is-sentimenti kollha tal-Qalb l-iżjed ħelwa ta' Ġesu' għalina, u l-aktar għall-imsejkna midinbin. Ostja Mqaddsa, it-tama tagħna waħdanija fit-tbatijiet u fit-taħbit kollu tal-ħajja. Ostja Mqaddsa, it-tama tagħna waħdanija fost id-dlam u l-maltempati ta' ġewwa u ta' barra. Ostja Mqaddsa, it-tama tagħna waħdanija fil-ħajja u fis-siegħa tal-mewt tagħna. Ostja Mqaddsa, it-tama tagħna waħdanija fost it-taħbit u l-qtigħ il-qalb. Ostja Mqaddsa, it-tama tagħna waħdanija fost il-gideb u t-tradimenti. Ostja Mqaddsa, it-tama waħdanija fost id-dlam u l-assenza ta' Alla li qegħdin jimlew l-art. Ostja Mqaddsa, tama tagħna waħdanija fix-xenqa u fl-uġigħ ta' meta ħadd ma jifhimna. Ostja Mqaddsa, tama tagħna waħdanija fix-xogħol u l-monotonija tal-ħajja ta' kuljum. Ostja Mqaddsa, tama tagħna waħdanija fost ir-rovini tat-tamiet u tal-isforzi tagħna. Ostja Mqaddsa, tama tagħna waħdanija fost l-istraġi tal-għadu u l-isforzi tal-infern. Ostja Mqaddsa, jiena nafda Fik meta t-toqol ikun iżjed milli jiena niflaħ u nsib l-isforzi tiegħi jkunu għalxejn. Ostja Mqaddsa, jiena nafda Fik meta l-matempati jaħbtu għal qalbi u l-ispirtu tiegħi jimtela bil-biża' u jkun ser jitlef kull tama. Ostja Mqaddsa, jiena nafda Fik meta qalbi tkun ser tibda tferfer u l-għaraq tal-mewt ixoqq għal ġbini. Ostja Mqaddsa, jiena nafda Fik meta kollox idur kontrija u disperazzjoni sewda tibda dieħla ftit ftit ġewwa ruħi. Ostja Mqaddsa, jiena nafda Fik meta għajnejja jibdew jingħalqu għall-affarijiet kollha ta' din id-dinja u, għall-ewwel darba, l-ispirtu tiegħi jara d-dinjijiet li ħadd ma jafhom. Ostja Mqaddsa, jiena nafda Fik meta l-ħidmiet li jkolli nagħmel ikunu ikbar milli nkun niflaħ u l-kuntrarju jkun id-destin tiegħi ta' kuljum. Ostja Mqaddsa, jiena nafda Fik meta l-prattika tal-virtu' tidher li tkun diffiċli għalija u n-natura tiegħi tibda tirvella. Ostja Mqaddsa, jiena nafda Fik meta daqqiet tal-għadu jiġu mmirati kontrija. Ostja Mqaddsa, jiena nafda Fik meta l-oħrajn jiġġudikaw ħażin l-ħidmiet u l-isforzi tiegħi. Ostja Mqaddsa, jiena nafda Fik meta l-ġudizzji Tiegħek jirbombjaw madwari; huwa f'dak il-waqt li jiena nafda fil-baħar tal-ħniena tiegħek. + Santissma Trinita', jiena nafda fil-ħniena bla qies Tiegħek. Alla huwa Missieri u għalhekk jiena bintu, nista' nistenna kollox mill-Qalb divina Tiegħu, u iktar ma jikber id-dlam, iktar trid tkun sħiħa l-fiduċja tagħna. Ma nistax nifhem kif inhu possibli ma tafdax Fih li jista' jagħmel kollox. Flimkien miegħu, kollox; mingħajru; xejn. Huwa l-Mulej. Huwa mhux ser jippermetti lil dawk li poġġew il-fiduċja tagħhom kollha Fih jaqgħu fil-mistħija. 10 ta' Jannar 1935. Il-Ħamis. Filgħaxija waqt il-barka ħsibijiet bħal dawn bdew idejquni: Forsi dan kollu li jiena qiegħda ngħid fuq il-Ħniena ta' Alla hi biss gidba jew xi illużjoni...? U jiena ridt naħseb fuq din il-ħaġa għal ftit, meta smajt vuċi qawwija u ċara ġewwa fija qiegħda tgħid, Dan kollu li int tgħid dwar it-tjubija Tiegħi huwa minnu, m'hemmx ilsien li jista' jfaħħar b'mod xieraq it-tjubija Tiegħi. Dan il-kliem kellu qawwa hekk kbira u kien hekk ċar li kont nagħti ħajti biex niddikjara li kien ġej minn Alla. Kont naf dan minħabba l-paċi profonda li akkumpanjathom f'dak il-ħin u li għadha miegħi s'issa. Din il-paċi tagħtini saħħa u qawwa kbira li d-diffikultajiet kollha, il-kuntrarju, it-tbatijiet u wkoll l-istess mewt huma daqslikieku xejn. Dan id-dawl jagħtini lemħa tal-verita', li l-isforzi tiegħi kollha sabiex jiena nwassal l-erwieħ isiru jafu l-ħniena tal-Mulej, jogħġbuh ħafna lil Alla. U minn dan l-għarfien jinbet ferħ hekk kbir ġewwa ruħi li ma nafx jekk il-ferħ jistax ikun ikbar fil-ġenna. Mhux li kieku l-erwieħ ikunu jridu jisimgħu, għallinqas għal ftit, il-leħen tal-kuxjenza u l-leħen – jiġifieri l-ispirazzjonijiet – tal-Ispirtu s-Santu! Jiena ngħid "għallinqas għal ftit", għax la darba aħna ninfetħu għall-inqas qawwa tal-Ispirtu s-Santu, Huwa stess jimla dak li hemm nieqes fina. Is-Sena l-Ġdida 1935 Ġesu' jieħu gost jidħol fl-iċken dettalji ta' ħajjitna, u Huwa spiss iwettaq xewqat sigrieti li jiena jkolli u li xi drabi jiena naħbihomlu, għalkemm jiena naf li xejn ma jista' jibqa' moħbi Minnu. Hemm drawwa fostna li, fl-ewwel jum tas-sena, intellgħu bix-xorti Patruni speċjali għalina għas-sena sħiħa. Filgħodu waqt il-meditazzjoni, nibtet ġewwa fija xewqa sigrieta li Ġesu' Ewkaristija jkun l-Patrun speċjali tiegħi din is-sena wkoll, bħalma kien fl-imgħoddi. Imma jiena ħbejt din ix-xewqa mill-Maħbub tiegħi u kellimtu fuq kollox minbarra fuq din il-ħaġa. Meta wasalna r-reffetorju għall-ewwel kolazzjon tal-ġurnata raddejna s-salib u bdejna ntellgħu l-ismijiet tal-patruni tagħna. Meta jiena rsaqt lejn il-biljetti mqaddsa li fuqhom kien hemm miktubin l-ismijiet tal-patruni tagħna, mingħajr eżitazzjoni qbadt waħda imma ma qrajtx l-isem mill-ewwel għax ridt nimmortifika ruħi għal ftit minuti. F'daqqa waħda, smajt leħen ġewwa ruħi: Jiena l-patrun tiegħek. Aqra. Ħarist mill-ewwel lejn il-kitba u qrajt, "Patrun għas-sena 1935 – L-Ewkaristija Mqaddsa." Qalbi bdiet taqbeż bil-ferħ, u tlaqt bil-mod minn fejn is-sorijiet u mort għal viżta żgħira quddiem is-Sagrament Imqaddes, fejn ftaħt qalbi. Imma Ġesu' bil-ħlewwa kollha widdibni li f'dak il-ħin jiena suppost kelli nkun mas-sorijiet. Jiena mort minnufih b'ubbidjenza lejn ir-regola.
Djarju ta' Swor Fawstina – L-1 Pitazz (par.351-360)